Dame i gospodo narodni poslanici, pre nego što reklamiram Poslovnik, želeo bih da čestitam učesnicima Vidovdanskog marša. Želim im lep i prijatan boravak na Kosovu i Metohiji i zahvaljujem se svima koji su učestvovali i podržali Vidovdanski marš, a posebno Omladinska patriotska organizacija "1389." Reklamiram povredu Poslovnika, član 255. i 256. Želim da obavestim ovaj dom da je u selu Berivojce, u SO Kosovska Kamenica, u Kosovskom Pomoravlju, na Kosovu i Metohiji došlo do etničkog sukoba između Srba i Šiptara. Naime, šta se dešavalo u prekjučerašnjem i jučerašnjem danu? To je selo koje broji oko 180 srpskih domaćinstava. U centru sela postoji jedno igralište koje deca iz tog sela koriste da bi se rekreirali. Bez ikakvih dozvola i bez ikakve saglasnosti bilo koje institucije, Šiptari su počeli da kopaju temelje za novu džamiju. Ta džamija je udaljena svega dva i po metra od stative fudbalskog igrališta. Normalno, meštani su se pobunili i tražili su zaštitu KFOR-a i UNMIK-a da spreče bespravnu izgradnju džamije u njihovom selu. Da vam napomenem da su oni saglasnost tražili i od UNMIK-a i od KFOR-a, kao i od same opštine, ali nisu nikada dobili potrebne i neophodne saglasnosti da bi mogli da izgrade takvu džamiju. Srbi nemaju nikakav problem, niti su protiv toga da se izgradi džamija, ali su protiv toga da se izgradi u centru njihovog naselja, gde nema Šiptara, i da se izgradi na fudbalskom igralištu koje koriste njihova deca. Sve je to počelo juče oko 10,00 časova. Normalno, Srbi su zaustavili tu ekipu i oterali te mašine sa igrališta. Onda su došli pripadnici KPS iz redova šiptarskog naroda i oni su sa raznih strana učestvovali u jednoj tuči koja se dogodila, tako da ima pet ili šest povređenih i sa jedne i sa druge strane. Dame i gospodo, ovo je još jedan od pokušaja šiptarskih terorista da vrše pritisak na preostalo srpsko stanovništvo. Upravo je to posledica našeg ćutanja, našeg nemog posmatranja svega onoga što se dešava na prostoru Kosova i Metohije. Umesto da se, nakon verifikovanja mandata 250 poslanika 11. juna, zakaže Skupština i da se osudi taj pokušaj ili da se pruži prilika narodnim poslanicima da iskažu svoje mišljenje o jednostranom proglašenju Ustava Kosova i Metohija, mi to nemo posmatramo. To naše ćutanje znači odobravanje tog ustava. Normalno, oni odmah stupaju na delo i počinju da vrše pritisak na preostalo srpsko stanovništvo. Mi ne smemo da stojimo i da gledamo šta se dešava na Kosovu i Metohije. Na Kosovu i Metohiji je 135.000 Srba nezaštićeno. Pripadnici KFOR-a nisu hteli da učestvuju u tome, nisu hteli da spreče taj sukob. Nakon sprečavanja sukoba i njihovog završetka, oni su tad prišli, kao što uvek i prilaze kada se neki incident desi, samo da utvrde šta je ko uradio i kako je uradio. Mislim da smo napravili jednu veliku grešku, neoprostivu grešku, i dali krila šiptarskom separatizmu da i dalje buja na prostoru Kosova i Metohije nesazivanjem Skupštine Srbije, da se da prilika, da se da šansa narodnim poslanicima da iskažu svoj stav, svoje mišljenje o tome da li oni prihvataju to jednostrano proglašenje Ustava Kosova ili ne prihvataju. Mi smo dužni i u obavezi smo da štitimo, pre svega, Ustav države Srbije, a u Ustavu stoji da je povređen teritorijalni integritet i suverenitet države Srbije takvim jednostranim činom proglašenja Ustava Kosova i Metohije. Dužni smo da štitimo i Kosovo i Metohiju, jer je u preambuli Ustava to i zapisano. Međutim, mi svi ćutimo, pravimo se kao da se ništa ne dešava, kao da je to mnogo daleko od nas, a oni to zloupotrebljavaju, te kažu - srpski parlament ćuti, srpska Vlada se ne oglašava, srpski predsednik se ne oglašava, zašto mi da ne izvršimo dodatni pritisak i da onda ovih 130.000 ili 140.000 Srba proteramo sa prostora Kosova i Metohije. Dame i gospodo, obraćam se vama koji činite ovu većinsku koaliciju, koji ste spremni da napravite Vladu, koja će biti za par dana formirana, moram da vam kažem, bez obzira što vaši nalogodavci ne poštuju međunarodno pravo, vi na to nemate pravo. Vi morate da poštujete sva međunarodna dokumenta, sve međunarodne norme koje važe posle Drugog svetskog rata pa do danas, a koje je država Srbija potpisala, jer samo kroz zaštitu tih međunarodnih dokumenata, kroz zaštitu nacionalnih i državnih interesa, kroz zaštitu Povelje UN, kroz zaštitu Rezolucije 1244 Saveta bezbednosti mi možemo da pomognemo da Srbi, pre svega oni koji su dole, opstanu, a onda i u neko lepše vreme da omogućimo i povratak raseljenim Srbima, kojih ima preko 250.000 širom Srbije, a i širom Evrope i sveta. Dame i gospodo, mislim da ste vi iz vladajuće koalicije grubo prekršili ona prva dva vaša principa, a koliko znam, prvi princip vam je nacionalni i državni interes, a to niste sproveli, a drugi princip - Kosovo i Metohija, upravo ste zatvorili oči pred jednim od takvih događanja i dolazi do sukoba u kojima imamo desetak povređenih, petoro sa jedne i petoro sa druge strane, do jedne napete atmosfere u kojoj mogu da presude samo međunarodne snage. Ovim želim da apelujem, pre svega, na predsednika Srbije, koji trenutno vrši funkciju, i da se odmah obrati predstavnicima KFOR-a i UNMIK-a, i da spreče tu nelegalnu, tu nasilnu izgradnju te džamije u selu Berivojce u skupštini opštine Kosovska Kamenica i da ne dođe do eskalacije sukoba na tom prostoru. Dame i gospodo, mislim da treba više vremena i više energije da uložite kako bi zaštitili preostale Srbe na Kosovu i Metohiji. Hvala.
Zahvaljujem, gospodine Kragoviću. Podsećam vas da je Poslovnikom Narodne skupštine predviđeno da Narodna skupština obrazuje odbore. Narodna skupština ima 30 stalnih odbora, a broj članova tih odbora utvrđen je Poslovnikom. Poslaničke grupe predlažu članove odbora srazmerno broju narodnih poslanika koje imaju u Narodnoj skupštini, s tim što od ukupnog broja članova Odbora za privredne reforme, 12 su predstavnici drugih odbora, a što je regulisano članom 68. stav 2. Poslovnika. U skladu sa odredbama člana 24. i 25. Poslovnika Narodne skupštine dostavljen vam je predlog liste za izbor članova odbora Narodne skupštine Republike Srbije koji je sačinjen na osnovu pojedinačnih predloga poslaničkih grupa u Narodnoj skupštini sa dopunama i ispravkama. Takođe, podsećam vas da, prema članu 94. Poslovnika Narodne skupštine, ukupno vreme rasprave za poslaničke grupe iznosi pet časova, kao i da se ovo vreme raspoređuje na poslaničke grupe srazmerno broju članova poslaničkih grupa. Pošto ukupno vreme rasprave za poslaničke grupe iznosi pet časova, konstatujem da je vreme rasprave po poslaničkim grupama sledeće: poslanička grupa SRS - jedan sat, 33 minuta i 36 sekundi; Poslanička grupa ''Za evropsku Srbiju'' - jedan sat, 33 minuta i 36 sekundi; Poslanička grupa DSS - NS - Vojislav Koštunica - 36 minuta; Poslanička grupa G17 Plus - 28 minuta i 48 sekundi; Poslanička grupa Koalicije SPS - PUPS - JS - 24 minuta; Poslanička grupa LDP - 15 minuta i 36 sekundi i Poslanička grupa Manjina - osam minuta i 24 sekunde. Molim poslaničke grupe, ukoliko to već niste učinili, da podnesete prijave za reč sa redosledom narodnih poslanika. Otvaram pretres o predlogu liste za izbor članova odbora Narodne skupštine Republike Srbije. Da li se predstavnici, odnosno predsednici poslaničkih grupa javljaju za reč? (Da) Reč ima narodni poslanik Tomislav Nikolić, predsednik poslaničke grupe SRS. Izvolite.
Dame i gospodo narodni poslanici, neću dugo, ali bih zamolio da uzmete u obzir dva nova akta poslaničke grupe SRS. Jedan u kome predlažemo, po proporciji koja nam pripada, tri člana Odbora za privredne reforme, to omaškom nije ušlo u materijal koji ste dobili, a to su narodni poslanici: Milan Nikolić, Stefan Zankov i Bojan Mladenović. Ako se složite da, kada budete glasali o tom odboru, glasate i o ovom predlogu SRS. Drugi je jedna izmena u Odboru za poljoprivredu, umesto narodnog poslanika Ognjena Mihajlovića mi za člana Odbora predlažemo narodnog poslanika Milorada Krstina.
Zahvaljujem. Pošto se niko više nije javio za reč, zaključujem pretres. Pre prelaska na odlučivanje podsećam vas da se u skladu sa članom 25. stav 1. Poslovnika Narodne skupštine o predloženoj listi za izbor članova odbora Narodne skupštine odlučuje u celini javnim glasanjem. Takođe, podsećam da, shodno članu 105. stav 2. tačka 15. Ustava Republike Srbije, Narodna skupština odlučuje o izboru članova odbora većinom glasova svih narodnih poslanika Narodne skupštine. Stavljam na glasanje Predlog liste za izbor članova odbora Narodne skupštine Republike Srbije, sa dopunom i ispravkom, a kako je i predloženo od poslaničke grupe Srpske radikalne stranke. Za 207, nije glasalo 11, od ukupno 218 narodnih poslanika. Konstatujem da je Narodna skupština većinom glasova usvojila Predlog liste za izbor članova odbora Narodne skupštine Republike Srbije, sa dopunom i ispravkom. Prelazimo na 5. tačku dnevnog reda: – IMENOVANjE SEKRETARA NARODNE SKUPŠTINE REPUBLIKE SRBIJE Primili ste Predlog predsednika Narodne skupštine da se za sekretara Narodne skupštine Republike Srbije imenuje Veljko Odalović. Pre otvaranja pretresa podsećam da, shodno članu 94. Poslovnika Narodne skupštine, ukupno vreme rasprave za poslaničke grupe iznosi pet časova, kao i da se ovo vreme raspoređuje na poslaničke grupe srazmerno broju narodnih poslanika članova poslaničke grupe. Takođe, podsećam vas da prema članu 94. Poslovnika Narodne skupštine ukupno vreme rasprave za poslaničke grupe iznosi pet časova, kao i da se ovo vreme raspoređuje na poslaničke grupe srazmerno broju članova poslaničkih grupa. Pošto ukupno vreme rasprave za poslaničke grupe iznosi pet časova, konstatujem da je vreme rasprave po poslaničkim grupama sledeće: poslanička grupa SRS - jedan sat, 33 minuta i 36 sekundi; Poslanička grupa ''Za evropsku Srbiju'' - jedan sat, 33 minuta i 36 sekundi; Poslanička grupa DSS - NS - Vojislav Koštunica - 36 minuta; Poslanička grupa G17 Plus - 28 minuta i 48 sekundi; Poslanička grupa Koalicije SPS - PUPS - JS - 24 minuta; Poslanička grupa LDP - 15 minuta i 36 sekundi i Poslanička grupa manjina - osam minuta i 24 sekunde. Molim poslaničke grupe da, ukoliko to već nisu učinile, podnesu prijave za reč sa redosledom narodnih poslanika. Otvaram pretres o Predlogu za imenovanje sekretara Narodne skupštine Republike Srbije. Da li predsednici, odnosno predstavnici poslaničkih grupa žele reč? (Ne) Obaveštavam vas da se niko nije javio za reč. Zaključujem pretres. Pre nego što pristupimo glasanju, molila bih kratku konsultaciju od 10 minuta sa šefovima poslaničkih grupa. [[Posle pauze – 12.45]] Obzirom da se niko nije javio za reč, zaključujem pretres i, pre nego što pristupimo glasanju, podsećam vas da se prema članu 119. stav 4. Poslovnika.... Izvolite, po Poslovniku, gospodin Dragan Šormaz.
Mislim da Narodna skupština treba da bude obaveštena o nečemu što se dešava u Srbiji, ako već ne raspravljamo o tome. Šesti put Veće Okružnog suda u Šapcu ponavlja izbore u mestu Baščeluci u opštini Loznica. Mene je ovako obavestila Ginisova komisija, taman da ih obavestimo da tu ispravku naprave, sedam puta, sedmi put će biti održani izbori. Kandidat iz moje stranke vas pobeđuje svaki put, ali očigledno da u Šapcu pravosuđe nije nezavisno, a svi znamo da je ministar iz Šapca i očigledno da se vrši pritisak na Okružni sud u Šapcu da ovako presuđuje, a sve za interes DS i G 17 plus, tj. lokalnih moćnika iz tog kraja, dosadašnjeg gradonačelnika koji sedi ovde među nama, Vidoja Petrovića i takođe još jednog poslanika koji je načelnik okruga, gospodin Purić, koji se i te kako trude, inače iz DS, da u Loznici formiraju skupštinsku većinu. Ne mogu glasovima naroda, troše se veliki novci, što bi rekli naši prijatelji i braća iz Vojvodine, na izbore tamo. Četiri kilometara puta, sada se priča da će biti pravljen i bazen. Znači, pravi se neka mala Jagodina u tom selu, ali ne uspeva nikako, svaki put gube izbore i svaki put ponavljaju preko Veća Okružnog suda. Ne znam dokle će to da traje, da li zaista dok Ginisova knjiga to ne stavi u rekorde?
Zahvaljujem, gospodine Šormaz. Pre nego što pristupimo glasanju podsećam vas da se, prema članu 119. stav 4. Poslovnika Narodne skupštine, odluka smatra donetom ako je za nju glasalo više od polovine identifikovanih narodnih poslanika. Stavljam na glasanje predlog da se za sekretara Narodne skupštine Republike Srbije imenuje Veljko Odalović. Za 126, nije glasao jedan, od ukupno 127 narodnih poslanika. Konstatujem da je Narodna skupština imenovala Veljka Odalovića za sekretara Narodne skupštine Republike Srbije. Dozvolite mi da u vaše i svoje ime čestitam Veljku Odaloviću na imenovanju za sekretara Narodne skupštine Republike Srbije i zahvalim se dosadašnjem sekretaru Tamari. Zamolila bih da ostanu članovi Zakonodavnog odbora, Odbora za pravosuđe i upravu i Administrativnog odbora, radi održavanja prvih sednica ovih odbora. Sednice će biti održane u plavom salonu u razmaku od po 10 minuta sledećim redosledom: odmah Zakonodavni odbor, zatim Odbor za pravosuđe i upravu i posle njega Administrativni odbor. Pošto je Narodna skupština obavila razmatranje svih tačaka dnevnog reda ove sednice i odlučivanja o njima, saglasno članu 99. Poslovnika, zaključujem Prvu sednicu Narodne skupštine Republike Srbije, a o narednoj ćete biti obavešteni.